# Donald Coxeter

Donald Coxeter (anglès: Harold Scott MacDonald Coxeter) (Kensington, 9 de febrer de 1907 - Toronto, 31 de març de 2003) va ser un matemàtic anglès canadenc.

## Vida i Obra

Quan va néixer li volien posar de nom MacDonald Scott, però el padrí va insistir que se li posés en primer lloc el nom del pare, Harold. Com que l'abreviatura dels tres noms, HMS, semblava el nom d'un vaixell de la marina britànica (Her Majesty Ship), li van invertir els dos noms posteriors per a que quedés HSM. De totes formes sempre va ser conegut simplement com Donald. El seu pare era copropietari d'una industria d'aparells quirúrgics, Coxeter & Son, i la seva família rica i refinada, amb gustos artístics. D'infant es va inclinar per la música, havent escrit diferents composicions (singularment, una ópera i un quartet) que van ser considerades per Gustav Holst i Charles Villiers Stanford. El 1919, quan els seus pares es van divorciar, va ser enviat a una escola a Harpenden, afores de Londres, on es va interessar per la literatura, inventant un nou llenguatge, l'amellaibian, i escrivint una novel·la en la qual narrava els fets succeïts en la terra mítica on es parlava aquest llenguatge. També va ser col·lega del futur matemàtic John Flinders Petrie (fill de l'egiptòleg Flinders Petrie) amb qui es va començar a interessar pels sòlids platònics, tema sobre el que va treballar la resta de la seva vida acadèmica. Com que la seva preparació matemàtica havia estat deficient, va estar dos cursos estudiant matemàtiques al Marlborough College, abans d'ingressar el 1925 al Trinity College (Cambridge), on es va doctorar el 1931 i va ser-ne fellow fins al 1936, amb alguns intervals de recerca a la universitat de Princeton. El 1936 va acceptar una proposta de la universitat de Toronto en la qual va romandre la resta de la seva vida, amb les úniques excepcions d'alguns períodes de professor visitant a diverses universitats.
El camp de treball principal de Coxeter va ser la geometria, amb una especial atenció en l'estudi dels polítops regulars, l'entusiasme pel qual va transmetre als seus deixebles. La seva intuïció geomètrica era llegendària, i sovint rebutjava demostracions formals de coses que el seu pensament no acceptava. També va fer aportacions significatives en els camps de la teoria de grups i de la combinatòria. Va revisar, reescriure i reeditar varies vegades el conegut Mathematical Recreations and Essays (Recreacions i assajos matemàtics) (1887) de W.W. Rouse Ball, del qual és considerat autor de la tretzena edició (1987).

## Referències

* ↑ Sherk et al., 1995, p. x.
* ↑ Roberts i Weiss, 2006, p. 47.
* ↑ Roberts i Weiss, 2005, p. 13.
* ↑ Roberts i Weiss, 2005, p. 14.
* ↑ Roberts i Weiss, 2006, p. 48.
* ↑ Roberts, 2005, p. 402.
* ↑ Duff, 1997, p. 340.
* ↑ Roberts i Weiss, 2005, p. 21.
* ↑ Davis i Ellers, 2006, p. viii.
* ↑ Weiss i Weiss, 2006, p. 116.
* ↑ Sherk et al., 1995, p. xiv.
* ↑ Duff, 1997, p. 341.

## Bibliografia

* Davis, Chandler; Ellers, Erich W. The Coxeter Legacy: Reflections and Projections (en anglès). American Mathematical Society, 2006. ISBN 0-8218-3722-2.
* Duff, George F.D. «H. S. M. Coxeter Celebrates 90th Birthday» (en anglès). Notices of the American Mathematical Society, Vol. 44, Num. 3, 1997, pàg. 340-341. ISSN: 0002-9920.
* Roberts, Siobhan «Donald Coxeter: The Man who Saved Geometry» (en anglès). Bridges : mathematical connections in art, music, and science, conference proceedings, 2005, pàg. 393-402. ISSN: 1099-6702.
* Roberts, Siobhan; Weiss, Asia Ivić. «Donald nel paese delle meraviglie: le varie sfaccettaturie della vita di H.S.M. Coxeter». A: Michele Emmer (ed.). Matematica e Cultura (en italià). Springer, 2005, p. 13-30. ISBN 88-470-0314-8.
* Roberts, Siobhan; Weiss, Asia Ivić «Harold Scott MacDonald Coxeter. 9 February 1907 — 31 March 2003» (en anglès). Biographical Memoirs of Fellows of the Royal Society, Vol. 52, 2006, pàg. 45-66. DOI: 10.1098/rsbm.2006.0004. ISSN: 0080-4606.
* Sherk, F. Arthur; McMullen, Peter; Thompson, Anthony C.; Weiss, Asia Ivić. Kaleidoscopes: Selected Writings of H.S.M. Coxeter (en anglès). John Wiley & Sons, 1995. ISBN 0-471-01003-0.
* Weiss, Asia Ivić; Weiss, William. «Remembering Donald Coxeter». A: András Prékopa, Emil Molnár (eds.). Non-Euclidean Geometries (en anglès). Springer, 2006. ISBN 978-0387-29554-1.

## Enllaços externs

* O'Connor, John J.; Robertson, Edmund F. «Donald Coxeter» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «H.S.M. Coxeter». Encyclopaedia Britannica, 2008. [Consulta: 1r desembre 2021]. (anglès)
* Hirschfeld, J.W.P. «Coxeter, Harold Scott Macdonald (Donald)». Oxford Dictionary of National Biography, 2008. [Consulta: 1r desembre 2021]. (anglès)
* Root-Bernstein, Michele. «Childhood Worldplay List: Addendum 1–Donald Coxeter». Inventing Imaginary Worlds, 2005. [Consulta: 3 desembre 2021]. (anglès)
* «Donald (H. S. M.) Coxeter». GCS Research Society, 2015. [Consulta: 1r desembre 2021]. (anglès)